Predkladacia správa

Program pomoci de minimis  na rozvoj okresov s vysokou mierou nezamestnanosti (ďalej len „program“) je vytvorený na podporu okresov s vysokou mierou nezamestnanosti, väčšinou štrukturálne a ekonomicky slabých, do ktorých sa má koncentrovať finančná pomoc z predvstupových fondov, ale aj z rozpočtových prostriedkov určených na podporu regiónov.

Program je vypracovaný v súlade s rozhodnutím Asociačnej rady č. 6/2001 medzi Európskou úniou a Slovenskou republikou, ktorým sa prijímajú implementačné pravidlá na uplatňovanie ustanovení o štátnej pomoci, ktoré sa vláda SR zaviazala dodržiavať zákonom        č. 186/2002 Z. z. o oznámení Ministerstva zahraničných vecí SR, v  súlade so Zmluvou           o založení Európskeho spoločenstva (článok 87 a nadväzná sekundárna legislatíva), so Smernicou Európskej únie o národnej regionálnej pomoci OJ C 74/98, s Nariadením Európskej komisie č. 69/2001 o aplikácii článkov 87 a 88 Zmluvy o založení Európskeho spoločenstva pri pomoci de minimis, s Nariadením Európskej komisie č. 70/2001 o aplikácii článkov 87 a 88 Zmluvy o založení Európskeho spoločenstva na poskytovanie štátnej pomoci pre malých a stredných podnikateľov, so zákonom č. 231/1999 Z. z. o štátnej pomoci v znení neskorších predpisov a v súlade s Národným plánom regionálneho rozvoja Slovenskej republiky.

Vychádzajúc z vyššie citovaných dokumentov bol názov programu (pomoci de minimis) prevzatý v pôvodnej forme a z tohto dôvodu nie je v predkladaných materiáloch preložený. Jedná sa o poskytovanie minimálnej pomoci malým podnikateľom.

Cieľom programu je prostredníctvom pomoci de minimis vo forme dotácií zvýšiť hospodársku aktivitu a tvorbu nových pracovných miest v postihnutých okresoch prostredníctvom podpory malých podnikateľov (firiem do 50 zamestnancov).

V programe je uplatnená zásada spolufinancovania tým, že pomoc de minimis sa poskytuje malým podnikateľom na obstaranie hmotného investičného majetku do výšky 50% oprávnených nákladov, resp. na obstaranie nehmotného investičného majetku do výšky 25% oprávnených nákladov, pričom celková výška pomoci de minimis nesmie byť vyššia           ako 3 mil. Sk v roku podania žiadosti.

Kritériami na poskytovanie pomoci de minimis sú najmä mimoriadne nízka životná úroveň, vysoká nezamestnanosť a podmienka, že podiel HDP na obyvateľa v okrese nedosahuje 75% hodnoty hrubého domáceho produktu na obyvateľa spoločenstva meraný v parite kúpnej sily v priemere za posledné tri kalendárne roky. Nakoľko Štatistický úrad SR vykazuje tvorbu regionálneho HDP len po úroveň krajov, v programe sa pre výber podporovaných okresov využil ukazovateľ priemernej ročnej miery nezamestnanosti za disponibilný počet evidovaných nezamestnaných za predchádzajúci kalendárny rok. 

Vzhľadom na objem finančných prostriedkov vyčlenených zo štátneho rozpočtu na podporu okresov s vysokou mierou nezamestnanosti (pre rok 2003 cca 100 mil. Sk) bolo navrhnutých 30 okresov s mierou nezamestnanosti nad 21%. 

Predložený materiál obsahujúci program a  kritériá síce nadväzuje na Program štátnej pomoci na rozvoj okresov s vysokou mierou nezamestnanosti, ktorý bol schválený uznesením vlády SR č. 578/2000 zo dňa 12. júla 2000, avšak tento bol prispôsobený podmienkam Európskej únie v zmysle vyššie citovaných dokumentov.